b'\n_START_ARTICLE_\nHuma\xc4\x8dka plo\xc4\x8da\n_START_PARAGRAPH_\nHuma\xc4\x8dka plo\xc4\x8da (XI. ili XII. stolje\xc4\x87e) spada me\xc4\x91u najstarije spomenike pismenosti u Bosni i Hercegovini, a pisana je na hrvatskom jeziku, starohrvatskom \xc4\x87irilicom s uporabom pet slova na glagoljici. Bila je do 1958. uzidana u pro\xc4\x8delje franjeva\xc4\x8dkog samostana na Humcu pored Ljubu\xc5\xa1kog u Hercegovini, a \xc4\x8duva se u muzeju humskog franjeva\xc4\x8dkog samostana. Plo\xc4\x8da je je  duga 68 cm, \xc5\xa1iroka 59 cm, a debela 15cm. Njena te\xc5\xbeina je 124 kg. Natpis ima 80 slova u 25 rije\xc4\x8di. Vjeruje se da potje\xc4\x8de iz 10. stolje\xc4\x87a. Natpis na plo\xc4\x8di je uklesan spiralno u tri reda u obliku \xc4\x8deverokuta, kako bi se mogao \xc4\x8ditati prilikom obilaska oko oltara. _NEWLINE_Natpis je nejasan, a na dana\xc5\xa1njem jeziku glasi (upitnici su stavljeni na mjesta gdje su slova nejasna i ta imena nisu jasna ni danas):_NEWLINE_U IME OCA I SINA I SVETOGA DUHA. OVO JE CRKVA ARKAN\xc4\x90ELA MIHAILA, A ZIDAO JU JE KRESIMIR(?), SIN BRETOV(?), \xc5\xbdUPI (?)RUC I NJEGOVA \xc5\xbdENA PAVICA(?). _NEWLINE_Mnogi znanstvenici su poku\xc5\xa1ali objasniti natpis, ali on je jo\xc5\xa1 uvijek lingvisti\xc4\x8dka, arheolo\xc5\xa1ka i povijesna zagonetka. Mnoga pretpostavljena imena su povijesno nepotvr\xc4\x91ena, posebice ime \xc5\xbeupe. Tako se za osobu koja je zidala spominje Krsmir, Kresimir ili Kre\xc5\xa1imir, Uskrsmir; ime njegove \xc5\xbeene je Pravica ili Pribica, po nekima i Pavica. Sli\xc4\x8dno je i s imenom oca, a najve\xc4\x87a enigma jest ime \xc5\xbeupe, koja se tuma\xc4\x8di naj\xc4\x8de\xc5\xa1\xc4\x87e kao Vrulac ili kao Urun, a postoje i druga tuma\xc4\x8denja._NEWLINE_I sam smje\xc5\xa1taj crkve Sv.Mihovila, koja se spominje u tekstu, je nepoznanica, njeni ostaci nisu prona\xc4\x91eni. Njen smje\xc5\xa1taj se pretpostavlja jednom pretpostavkom. Prilikom \xc5\xa1tovanja Sv. Mihovila, koji je ratni\xc4\x8dki svetac, crkve se obi\xc4\x8dno grade na uzvisina. Najbli\xc5\xbea adekvatna uzvisina je upravo Humac.'